ჰერმან გოლდშმიდტი

ჰერმან მაიერ სალომონ გოლდშმიდტი (გერმ. Hermann Mayer Salomon Goldschmidt; დ. 17 მანგი, 1802, ფრანკფურტი, გერმანია — ღ. 10 ეკენია, შხვა ვერსიათ 30 მარაშინათუთა, 1866, ფონტებლო, საფრანგეთი) — გერმანალი ასტრონომი დო ხანტუ.

ჰერმან გოლდშმიდტიქ დებადჷ ფრანკფურტის, ურიეფიშ ფანიას. გურაფულენდჷ ხელუანობეფს მიუნხენს, შინელი გერმანალი ხანტუეფიშ პეტერ ფონ კორნელიუსიშ დო იულიუს შნორ ფონ კაროლსფელდიშ ხემანჯღვერობათ. გურაფაშ თებაშ უკულ გოლდშმიდტიქ პარიზიშა მიდართჷ. 

1847 წანას გოლდშმიდტიქ, პარიზიშ უნივერსიტეტის, ქიდესწრჷ გიშარჩქინელი ასტრონომიშ ურბენ ლევერიეშ ლექციას. ჸათე პერიოდიშე გოლდშმიდტიქ ასტრონომიათ დეინტერესჷ, ქიჸიდჷ ტელესკოპი, მუში ჸუდეს ჭიჭე ობსერვატორია მანწყუ დო ასტრონომიული რკვიებეფი ქიდიჭყჷ. მუში კარიერას გოძვენას მიოგორუ 14 ასტეროიდის. მაართა ასტეროიდი, ნამუსჷთ გოლდშმიდტიქ მიოგორუ რდჷ 21 ლუტეცია, 1852 წანაშ 15 გერგობათუთას. 

მენცარული რკვიებეფიშ გეშა, გოლდშმიდტიქ შკვითიშა მიპალუ ლალანდიშ პრემია. 1857 წანას გინოჩეს საპატიო ლეგიონიშ ორდენი დო 1861 წანას ასტრონომიაშ ომაფე ჯარალუაშ ორქოშ მენდალი. 

ჰერმან გოლდშმიდტიშ ჯოხონობაშ რე ართ-ართი კრატერი თუთას დო ართი ასტეროიდი. 

+ ასტეროიდეფი (14), ნამუეფსჷთ ჰერმან გოლდშმიდტიქ მიოგორუ ასტეროიდიშ ჯოხოდვალა  ძირაფაშ თარიღი 21 ლუტეცია  15 გერგობათუთა, 1852 32 პომონა  26 გერგობათუთა, 1854 36 ატალანტა  5 გერგობათუთა, 1855 40 ჰარმონია  31 მელახი, 1856 41 დაფნა  22 მესი, 1856 44 ნისა  27 მესი, 1857 45 ევგენია  27 მანგი, 1857 48 დორიდა  19 ეკენია, 1857 49 პალესი  19 ეკენია, 1857 52 ევროპა  4 ფურთუთა, 1858 54 ალექსანდრა  10 ეკენია, 1858 56 მელეთა  9 ეკენია, 1857 61 დანაე  9 ეკენია, 1860 70 პანოპეა  5 მესი, 1861

რესურსეფი ინტერნეტის
 ჰერმან გოლდშმიდტი Allgemeine Deutsche Biographie-ის (1879, გერმანულო)
 ჰერმან გოლდშმიდტი, ხანტუ დო ასტრონომი The Gentleman's Magazine. 223: 335–. 1867.

კატეგორია:გერმანალეფი
კატეგორია:გერმანალი ასტრონომეფი
კატეგორია:გერმანალი ხანტუეფი